- రాత్రి 7 నుంచి స్టార్‌స్పోర్ట్స్‌లో..
- బంగ్లాతో భారత్‌ తొలి టీ20 నేడు
- మిడిల్‌ ఆర్డర్‌ కూర్పుపై రోహిత్‌ దృష్టి
- బంగ్లాదేశ్‌కు లెక్కలేనన్ని సమస్యలు!
నవతెలంగాణ-న్యూఢిల్లీ
2020 టీ20 ప్రపంచకప్‌ సన్నాహకాన్ని టీమ్‌ ఇండియా మళ్లీ మొదలు పెట్టనుంది. సొంతగడ్డపై బంగ్లాదేశ్‌తో మూడు మ్యాచుల టీ20 సిరీస్‌ నేడు న్యూఢిల్లీ టీ20తో షురూ కానుంది. ఢిల్లీలో వాయు కాలుష్యం ప్రమాదకర స్థితిలో కొనసాగుతుండగా.. బలమైన భారత్‌ను ఎదుర్కొనేందుకు బంగ్లాదేశ్‌ సమాయత్తం అవుతోంది. విరాట్‌ కోహ్లి లేని వేళ రోహిత్‌ శర్మ మరోసారి నాయకత్వ బాధ్యతలు పోషించనున్నాడు. షకిబ్‌ అల్‌ హసన్‌పై వేటుతో మహ్మదుల్లా బంగ్లా బెబ్బులి సారథ్యం తీసుకోనున్నాడు. భారత్‌, బంగ్లాదేశ్‌ ఎనిమిది టీ20ల్లో ముఖాముఖి తలపడ్డాయి. అన్నింటా టీమ్‌ ఇండియా జయకేతనం ఎగురవేసింది. 2016 టీ20 ప్రపంచకప్‌ క్వార్టర్‌ఫైనల్లో బంగ్లాదేశ్‌ ధోనీసేనకు ఓటమి భయాన్ని రుచి చూపించింది. ఆ మ్యాచ్‌లో స్టార్‌ ఫర్‌ఫార్మర్‌ మహ్మదుల్లా నేడు కెప్టెన్‌గా బంగ్లాదేశ్‌ను గెలుపు దిశగా నడిపించేందుకు సిద్ధమయ్యాడు. భారత్‌, బంగ్లాదేశ్‌ తొలి టీ20 నేడు.
మిడిల్‌లో మార్పులు : పరిమిత ఓవర్ల ఫార్మాట్‌లో భారత్‌ను మిడిల్‌ ఆర్డర్‌ సమస్య వేధిస్తోంది. టాప్‌ ఆర్డర్‌ బలోపేతంగా ఉన్నప్పటికీ మిడిల్‌ ఆర్డర్‌, లోయర్‌ ఆర్డర్‌లో నమ్మదగిన బ్యాట్స్‌మెన్‌కు కరువయ్యారు. 2020 టీ20 ప్రపంచకప్‌కు ముందు ఈ సమస్యకు పరిష్కారం వెతకాలని భారత్‌ కృత నిశ్చయంతో ఉంది. కెప్టెన్‌ విరాట్‌ కోహ్లి గైర్హాజరీలో నం.3లో కెఎల్‌ రాహుల్‌కు అవకాశం దక్కనుంది. యువ ఆటగాడు సంజూ శాంసన్‌ సైతం టాప్‌ ఆర్డర్‌లో కోహ్లి స్థానం కోసం పోటీపడుతున్నాడు. ముంబయి ఆల్‌రౌండర్‌ శివం దూబె అంతర్జాతీయ అరంగ్రేటం ఖాయంగా కనిపిస్తోంది. హార్ధిక్‌ పాండ్య స్థానాన్ని భర్తీ చేసేందుకు శివం దూబె ఢిల్లీ టీ20తో రానున్నాడు. దేశవాళీ క్రికెట్‌లో బంతిపై ధనాధన్‌ విరుచుకుపడే స్వభావం దూబె చూపించాడు. పేస్‌ బౌలింగ్‌తో బంతితోనూ జట్టుకు ఉపయుక్తుడు. మణికట్టు మాయగాడు యుజ్వెంద్ర చాహల్‌ రాకతో రాహుల్‌ చాహర్‌ బెంచ్‌కు పరిమితం కావాల్సి రావచ్చు. దీపక్‌ చాహర్‌తో కలిసి పేస్‌ బాధ్యతలు పంచుకునేందుకు షార్దుల్‌ ఠాకూర్‌, ఖలీల్‌ అహ్మద్‌ పోటీ పడుతున్నారు.
టాప్‌ ఆర్డర్‌లో శిఖర్‌ ధావన్‌ స్థాయికి తగ్గ ప్రదర్శన చేయాల్సి ఉంది. తాత్కాలిక కెప్టెన్‌ రోహిత్‌ శర్మ నాయకుడిగా గతంలో ధనాధన్‌ ఇన్నింగ్స్‌లో బాదాడు. రోహిత్‌ క్రీజులో నిలదొక్కుకుంటే అతడిని ఆపటం బంగ్లా బౌలర్ల తరం కాదనే చెప్పాలి. యువ వికెట్‌ కీపర్‌ రిషబ్‌ పంత్‌ మరోసారి ఆసక్తికర చర్చకు వేదిక కానున్నాడు. ధోని వారసుడిగా, అపార ప్రతిభాశాలీగా రిషబ్‌ పంత్‌ అంచనాలను అందుకోవాల్సి ఉంది.
సమస్యల నిలయం బంగ్లా! : తొలి టీ20 ముంగిట బంగ్లాదేశ్‌ పరిస్థితి మరీ దారుణంగా తయారైంది. బంగ్లా సూపర్‌ స్టార్‌, మాజీ కెప్టెన్‌ షకిబ్‌ అల్‌ హసన్‌ సస్పెన్షన్‌ కారణంగా ఆఖరు నిమిషంలో భారత పర్యటనకు దూరమయ్యాడు. సీనియర్‌ ఓపెనర్‌ తమీమ్‌ ఇక్బాల్‌ అందుబాటులో లేడు. వన్డే కెప్టెన్‌ మష్రపె మొర్తాజా టీ20ల నుంచి వీడ్కోలు తీసుకున్నాడు. మహ్మద్‌ సైఫుద్దీన్‌ వెన్నునొప్పితో దూరమయ్యాడు. మూడేండ్ల క్రితం చివరి టీ20 ఆడిన అరాఫత్‌ సన్నీ, ఆల్‌ ఆమీన్‌ హుస్సేన్‌లు కొత్తగా జట్టులోకి వచ్చారు. ఈ సమయంలో బంగ్లాదేశ్‌ బాధ్యతలు పూర్తిగా మహ్మదుల్లా, ముష్ఫీకర్‌ రహీమ్‌, ముస్తాఫిజుర్‌ రెహమాన్‌లపై పడింది. 2016 టీ20 ప్రపంచకప్‌ క్వార్టర్‌ఫైనల్లో మహ్మదుల్లా భారత్‌పై గుర్తుండిపోయే ఇన్నింగ్స్‌ ఆడాడు. కానీ అంతిమ విజయం దక్కలేదు. ఇప్పుడు కెప్టెన్‌గా భారత గడ్డపై తొలి టీ20 విజయంపై మహ్మదుల్లా పట్టుదల చూపించే అవకాశం ఉంది. ముస్తాఫిజుర్‌ రెహమాన్‌ ఐపీఎల్‌లో సన్‌రైజర్స్‌ హైదరాబాద్‌, ముంబయి ఇండియన్స్‌ తరఫున ఆడి అనుభవం గడించాడు. భారత పిచ్‌లపై ముస్తాఫిజుర్‌ అనుభవం బౌలింగ్‌ బృందానికి పనికొస్తుంది. సొంత సమస్యలతో సతమతం అవుతున్న బంగ్లాదేశ్‌, ఢిల్లీలో బలమైన భారత్‌కు సవాల్‌ విసరటం కష్టసాధ్యంగా కనిపిస్తోంది.
పిచ్‌ రిపోర్టు : దీపావళి బాణాసంచా కాలుష్యంతో న్యూఢిల్లీలో ప్రస్తుతం ఆరోగ్య అత్యవసర పరిస్థితి కొనసాగుతోంది. శుక్రవారంతో పోల్చితే గాలి నాణ్యత 484 నుంచి 407కు మెరుగుపడింది. అయినా, ప్రమాదకర స్థాయిలోనే ఉంది. నేడూ అదే పరిస్థితి కొనసాగే వీలుంది. ఆస్ట్రేలియాతో గత టీ20లో ఇక్కడ మ్యాచ్‌ సాగుతున్న కొద్దీ స్పిన్‌కు సహకారం లభించింది. బంగ్లాతో మ్యాచ్‌కు ముందు పిచ్‌ పచ్చికతో కనిపించింది. సీమర్లకు మెరుగైన సహకారం లభించినా.. బ్యాటింగ్‌కు అనువుగా ఉందని చెప్పవచ్చు.
తుది జట్లు (అంచనా) :
భారత్‌ : రోహిత్‌ శర్మ, శిఖర్‌ ధావన్‌, కెఎల్‌ రాహుల్‌, శ్రేయాష్‌ అయ్యర్‌, రిషబ్‌ పంత్‌, శివం దూబె, కృనాల్‌ పాండ్య, వాషింగ్టన్‌ సుందర్‌, యుజ్వెంద్ర చాహల్‌, దీపక్‌ చాహర్‌, ఖలీల్‌ అహ్మద్‌.
బంగ్లాదేశ్‌ : లిటన్‌ దాస్‌, సౌమ్య సర్కార్‌, మహ్మద్‌ నయీం, ముష్ఫీకర్‌ రహీమ్‌, మహ్మదుల్లా, మొసద్దెక్‌ హుస్సేన్‌, అసిఫ్‌ హుస్సేన్‌, అరాఫత్‌ సన్నీ, ముస్తాఫిజుర్‌ రెహమాన్‌, ఆల్‌ ఆమీన్‌ హుస్సేన్‌, అబు హైదర్‌.
మీ స్నేహితులకు రికమెండ్ చెయ్యండి